Euroopan parlamentin päätöslauselma Burmasta



Virallinen lehti nro 092 E , 20/04/2006 s. 0410 - 0414



P6_TA(2005)0183 Euroopan unionin tiedotus- ja viestintästrategia Euroopan parlamentin päätöslauselma Euroopan unionin tiedotus- ja viestintästrategian toteuttamisesta (2004/2238(INI)) Euroopan parlamentti, joka - ottaa huomioon komission tiedonannon neuvostolle, Euroopan parlamentille, Euroopan talous- ja sosiaalikomitealle ja alueiden komitealle Euroopan unionin tiedotus- ja viestintästrategian toteuttamisesta (KOM(2004)0196), - ottaa huomioon 13. maaliskuuta 2002 antamansa päätöslauselman komission tiedonannosta Euroopan unionin tiedotus- ja viestintäpolitiikan uudesta yhteistyökehyksestä [1], - ottaa huomioon 10. huhtikuuta 2003 antamansa päätöslauselman Euroopan unionin tiedotus- ja viestintästrategiasta [2], - ottaa huomioon työjärjestyksen 45 artiklan, - ottaa huomioon kulttuuri- ja koulutusvaliokunnan mietinnön ja perussopimus-, työjärjestys- ja toimi-elinasioiden valiokunnan lausunnon (A6-0111/2005), A. toteaa, että Euroopan parlamentin viime vaaleissa äänestysaktiivisuus laski yhdeksässä vanhassa EU:n jäsenvaltiossa, B. toteaa, että Euroopan demokratiakehityksen yhteydessä tieto- ja viestintäpolitiikan keskeisenä pyrkimyksenä on oltava edistää aktiivisen poliittisen ja yhteiskunnallisen osallistumisen merkitystä ja esimerkiksi Euroopan parlamentin vaaleissa äänestämisen tärkeyttä sekä kannustaa olemaan ylpeä Euroopan kansalaisuudesta, C. katsoo, että Euroopan unionia koskevien tietojen saaminen on ratkaisevan tärkeää, jos ihmisten on määrä harjoittaa todellista Euroopan kansalaisuutta; katsoo, että Euroopan unionin politiikan edunsaajina ja Euroopan demokratian aktiivisina osallistujina kansalaisilla on oikeus saada täydellistä ja puolueetonta, helposti ymmärrettävällä tavalla esitettyä tietoa unionista omalla kielellään ja helposti saatavilla olevien kanavien kautta, D. ottaa huomioon, että tiedotus- ja viestintästrategian olisi perustuttava Euroopan unionin perusarvoihin — demokratiaan, moniarvoisuuteen, turvallisuuteen, solidaarisuuteen, tasa-arvoon, koheesioon sekä kulttuurillisen monimuotoisuuden ja perusihmisoikeuksien kunnioittamiseen, E. ottaa huomioon, että tiedotus- ja viestintästrategian on myös aktiivisesti osoitettava kansalaisille, millä tavalla Euroopan unioniin kuuluminen vaikuttaa myönteisesti heidän jokapäiväiseen elämäänsä. Viestit ja keinot 1. pitää myönteisenä sitä, että parlamenttia on ensimmäistä kertaa pyydetty keskustelemaan unionin tiedotus- ja viestintästrategiasta, ennen kuin komissio esittelee sen, ja siten parlamentilla on todellinen mahdollisuus vaikuttaa strategian lopulliseen sisältöön eikä ainoastaan reagoida siihen; pitää tätä erittäin positiivisena, vastuunsa syvenemistä osoittavana askeleena komission toimien demokraattisen valvonnan alalla; 2. korostaa, että tiedotus- ja viestintästrategian tavoitteena olisi ensisijaisesti oltava tiedottaminen unionin kansalaisille jatkuvasti ja asianmukaisesti unionin toimielinten toiminnasta, jotta heidän tietojaan unionin asioista, heidän kiinnostustaan niihin ja heidän osallistumistaan niihin voidaan lisätä ja jotta unioni tuodaan lähemmäksi kansalaisia; 3. katsoo, että on keskeisen tärkeää antaa Euroopan kansalaisille voimakas viesti yhteisön asioihin sitoutumisesta ja osallisuudesta Euroopan yhdentymiseen; 4. pitää tarpeellisena kiinnittää entistä enemmän huomiota välitettävien viestien sisältöön, jotta kansalaisten kiinnostusta voitaisiin lisätä käsittelemällä heidän huolenaiheitaan; 5. painottaa, että on tarpeen luoda hajautettu tiedotusjärjestelmä erityisryhmien tavoittamisen helpottamiseksi suuntaamalla niille aina niiden omien tarpeiden mukaisesti suunniteltuja viestejä; 6. on vakuuttunut siitä, että tiedotus- ja viestintäpolitiikka ei ole tehokasta, ennen kuin EU:n ja sen toimielinten tuntemus sisällytetään jäsenvaltioiden koulujen opetusohjelmiin; katsoo, että myös yliopistoja olisi kehotettava toimimaan aktiivisesti yhteisten eurooppalaisten arvojen levittämiseksi ja edistämiseksi; 7. painottaa, että on tarpeen käyttää entistä tehokkaammin sellaisia viestintävälineitä, joilla on tekniset valmiudet tavoittaa kaikkien Euroopan kansalaisten kodit, kuten televisiota, radiota ja Internetiä; 8. uskoo, että sekä virtaustoistoa (webstreaming) että radiota voidaan käyttää laajemmin ja että näitä olisi tutkittava tiedotus- ja viestintästrategian yhteydessä; 9. uskoo, että on vakavasti harkittava Euroopan politiikkaa koskevien keskustelujen järjestämistä lainsäädännöstä vastaavissa kansanedustuslaitoksissa Euroopan parlamentin jäsenten aktiivisella avustuksella, jotta viestintävälineille voitaisiin antaa mahdollisuus seurata läheltä keskusteluja, joita yleensä käydään Euroopan parlamentissa; 10. katsoo, että toimielinten olisi varainhoitoasetuksen säännöksiä noudattaen järjestettävä julkisia hankintamenettelyjä tehdäkseen sopimuksia sellaisten audiovisuaalisia ohjelmia tuottavien yritysten kanssa, jotka pystyvät suunnittelemaan televisiosarjoja, kilpailuja, elokuvia, uutisreportaaseja ja yleensä kaikenlaisia korkealaatuisia ja helppotajuisia ohjelmia, jotka viehättävät suurta yleisöä ja edistävät Euroopan perusajatusta ja arvoja; 11. pitää tervetulleena, että Euronewsin kanssa on äskettäin tehty uusi sopimus, ja uskoo, että Euronews edustaa laadukasta palvelua, joka tarjoaa vastinetta rahalle; 12. uskoo, että on harkittava mahdollisuutta asettaa tiedotus- ja viestintästrategian käyttöön joitakin yhteisön ohjelmia, kuten Media-, Kulttuuri- tai Nuoriso-ohjelma taikka koulutusalan ohjelma, tämän kuitenkaan vaarantamatta strategian tavoitteita tai taloudellisia resursseja; katsoo, että esimerkiksi Media-ohjelman kautta voitaisiin rahoittaa elokuvia, jotta voidaan kannustaa Euroopan audiovisuaalisen alan kehitystä ja samanaikaisesti edistää Euroopan unionin "kuvaa" ja "henkeä"; pitää siksi tervetulleena, että on toteutettu eurooppalainen nuorisoviikko sekä "nuorison parlamenttipäivät", jotka vahvistavat nuorison sitoutumista Eurooppaan; 13. kehottaa keskittämään aikaisempaa tehokkaammin tällä hetkellä eri toimielinten välillä hajallaan olevat audiovisuaaliset infrastruktuurit; katsoo, että kyseiset infrastruktuurit olisi luetteloitava ja niiden tehokkuutta olisi arvioitava tapauskohtaisesti; 14. kehottaa toimielimiä tutkimaan mahdollisuutta suunnitella nykyaikaisia ja helppokäyttöisiä virtuaali-vierailuja sekä tarjota mahdollisuutta tutustua julkisiin nauhoituksiin kaikista tärkeistä tapahtumista, joihin toimielimet osallistuvat, korkealaatuisen arkiston ja siihen liittyvän hakukoneen avulla; 15. pitää tervetulleena Europe Direct -palvelun kehittämistä ja kehottaa komissiota kehittämään tätä aloitetta edelleen toimielinten väliseltä pohjalta palvelemaan EU:n tiedotus- ja viestintästrategiaa; 16. kehottaa komissiota noudattamaan Euroopan parlamentin pyyntöä, jonka se esitti 10. maaliskuuta 2005 antamassaan päätöslauselmassa [3], ja julistamaan vuoden 2006 naisiin kohdistuvan väkivallan torjumisen eurooppalaiseksi vuodeksi ja ottamaan tämän huomioon tiedotusstrategiassaan, koska myös Euroopan neuvosto suunnittelee vastaavaa kampanjaa ja näin voitaisiin hyödyntää synergiavaikutuksia; 17. painottaa tarvetta kehittää toimintatapa, jonka avulla alueelliset ja paikalliset tiedotusvälineet saadaan entistä läheisemmin mukaan tiedotus- ja viestintäpolitiikkaan; 18. painottaa, että Euroopan unionin on luotava viestinnän osaamiskeskus, jossa kaikki sen toimielimet tekevät rakenteellista yhteistyötä keskenään ja jossa käytetään hyväksi viestinnän alan ammattilaisten ja asiantuntijoiden apua; 19. kehottaa EU:n toimielimiä parantamaan akkreditoitujen toimittajien olosuhteita sekä toimittajiin solmittuja työsuhteita sekä yleensä tarjoamaan kaikille Euroopan unionin politiikoista ja toimista tietoa hakeville kansalaisille mahdollisimman laajan mahdollisuuden käyttää tietolähteitä; 20. painottaa, että toimielinten on parannettava lehdistötiedotteitaan ja koko lehdistölle suunnatun tiedotuksen laatua helpottaakseen kaikkien Brysselin tapahtumia tiiviisti seuraavien ammattitoimittajien työtä, ja kehottaa toimielimiä myös käyttämään mahdollisimman pitkälle ammattitaitoisia viestintäalan asiantuntijoita lehdistötiedotteidensa valmistelemisessa; 21. kehottaa komissiota järjestämään "ideakilpailun", jotta voidaan koota omaperäisiä ehdotuksia siitä, miten "Euroopan viesti" saadaan menemään perille parhaalla mahdollisella tavalla; 22. kehottaa komissiota antamaan riippumattomalle ulkopuoliselle toimistolle tehtäväksi laatia perusteellinen arvio, jossa analysoidaan tiedotukseen ja viestintään todellisuudessa tehtyjen investointien kustannukset ja hyödyt; 23. kehottaa komissiota ottamaan käyttöön järjestelmän, jolla voidaan jatkaa Eurooppa-tiedon palvelupisteiden rahoittamista uudessa varainhoitoasetuksessa esitettyjen sääntöjen mukaisesti; 24. uskoo, että eurobarometritutkimuksille olisi varattava aikaisempaa enemmän varoja, jotta niistä voitaisiin koota entistä kattavampia ja täsmällisempiä raportteja; 25. kehottaa komissiota kehittämään Europa-verkkosivustoa siten, että sen sisältö asetetaan saataville kaikilla Euroopan unionin kielillä ja kielillä, jotka ovat virallisia jäsenvaltioissa edellyttäen, että nämä maat päättävät näin ja maksavat siitä aiheutuvat kustannukset, jotta vältetään joidenkin kielten syrjiminen toisiin nähden ja jotta annetaan kansalaisten suurelle enemmistölle mahdollisuus käyttää tarjolla olevia tietoja; 26. uskoo, että olisi hyvin hyödyllistä kehittää älykäs ja järjestelmällinen tapa lisätä Europa-verkkosivuston linkkejä kaikkein suosituimmille verkkosivuille noudattaen yleisenä periaatteena sitä, että kansalaisten tehtävänä ei ole hakea tietoa vaan tiedon on löydettävä kansalaiset; 27. pitää tervetulleena ehdotuksia, jotka koskevat toisen satelliittikanavan varaamismahdollisuuksia Europe by Satellite -palvelulle. Toimielinten välinen yhteistyö 28. pitää entistä paremman yhteistyön ja tehokkuuden kannalta välttämättömänä, että komissio antaa säännöllisesti Euroopan unionin tiedotus- ja viestintäpolitiikan parlamentin tarkastettavaksi järjestämällä asiasta vuotuisen keskustelun; 29. toivoo, että täysistunnossa järjestetään komission esittämästä strategiasta ja kulttuuri- ja koulutus-valiokunnan mietinnöstä laaja yhdistetty keskustelu, johon myös neuvoston pitäisi osallistua; 30. katsoo, että tämän keskustelun johdosta kolme toimielintä voivat antaa yhteisen julkilausuman yhteisen tiedotustoiminnan suuntaviivoista ottaen samalla huomioon kunkin toimielimen toimivallan ja niiden oikeuden kehittää omia tiedotustoimintojaan; 31. pyytää toimielinten tiedotustyöryhmää laatimaan vuosittain ehdotuksen, jolla taataan, että budjettivaroja on käytettävissä kaikkien tärkeiden kulttuuritapahtumien viettämiseksi asianmukaisella tavalla; 32. uskoo, että toimielinten tiedotustyöryhmän olisi oltava luonteeltaan pääasiassa poliittinen ja varmistava ja että sen jäsenten määrää olisi vähennettävä työryhmän toiminnan tehostamiseksi; 33. panee merkille, että Prince-ohjelma on perinteisesti perustunut komission ja jäsenvaltioiden väliseen kumppanuuteen; painottaa tarvetta saada parlamentti osallistumaan Prince-ohjelman painopisteiden määrittelyyn ja uskoo, että parlamentin jäsenten olisi osallistuttava täysimääräisesti Prince-ohjelman puitteissa järjestettäviin tapahtumiin; pitää tervetulleena komission ehdotusta, jonka mukaan Prince-ohjelman suunnittelu ja valvonta olisi mukautettava paremmin vastaamaan parlamentin toimikautta; 34. kehottaa kaikkia asianomaisia EU:n toimielimiä parantamaan sisäistä koordinointiaan sovitun tiedotus- ja viestintästrategian tehokkuuden parantamiseksi ja siten myös parempien tulosten saavuttamiseksi; 35. kehottaa toimielimiä tarkastelemaan mahdollisuutta perustaa alemman tason koordinointiryhmä, joka koostuisi eri toimielinten asiaankuuluvien pääosastojen edustajista sekä Euroopan parlamentin asiasta vastaavien valiokuntien edustajista ja jonka päätehtävänä olisi koordinoida toimielinten tiedotustyöryhmän määrittämien suuntaviivojen toteuttamiseksi suunniteltuja erityistoimenpiteitä; 36. uskoo, että olisi erittäin tehokasta perustaa Euroopan toimielinten ja jäsenvaltioiden edustajista sekä viestintäalan asiantuntijoista koostuva neuvoa-antava elin, jonka tehtävänä olisi ohjata tiedotus- ja viestintäpolitiikan asianmukaista täytäntöönpanoa; 37. vaatii kaikkia jäsenvaltioita osallistumaan ja erityisesti niitä, jotka tähän mennessä eivät ole sitä tehneet; 38. odottaa komission toukokuussa 2005 julkaistavaksi suunniteltua tiedonantoa uudistetusta tiedotus- ja viestintästrategiasta ja aikoo käynnistää komission ja neuvoston sekä alueiden komitean kanssa sen toimivallan puitteissa aikaisempaa tehokkaamman vuoropuhelun strategian täytäntöönpanosta; tuo uudelleen esiin halunsa tehdä täysipainoista yhteistyötä asetettavien tavoitteiden saavuttamiseksi. Sopimus Euroopan perustuslaista 39. korostaa, että perustuslaista tehtyä sopimusta koskevan tiedotus- ja viestintäkampanjan olisi oltava unionin tiedotus- ja viestintästrategian keskeinen painopistealue lähitulevaisuudessa; 40. katsoo, että tätä painopistettä olisi tarkasteltava seuraavista kahdesta näkökulmasta: - unionin toimielimillä on velvollisuus tiedottaa kansalaisille selkeästi ja puolueettomasti perustuslaista tehdyn sopimuksen sisällöstä ja niiden muutosten merkityksestä, jotka tällä sopimuksella tehdään nykyisiin perussopimuksiin nähden, - lisäksi Euroopan parlamentilla, neuvostolla ja komissiolla on poliittinen vastuu tukea perustuslaista tehdyn sopimuksen ratifiointia toimien aina yhteisymmärryksessä jäsenvaltioiden kanssa ja ottaen huomioon asiaa koskevan kansallisen lainsäädännön; 41. korostaa seuraavien seikkojen erityistä merkitystä perustuslaista tehdyn sopimuksen sisällöstä tiedottamisen yhteydessä: - sellaisten erityisten toimittajille tarkoitettujen perustuslakisopimusta koskevien seminaarien järjestäminen sekä jäsenvaltioissa että myös Brysselissä, joiden tarkoituksena on ilmaista selvästi ja puolueettomasti sopimuksen sisältö sekä korjata mahdollista väärää tietoa perustuslakisopimuksen sisällöstä, - tarve kehittää erityisiä toimia akateemisia piirejä varten erityisesti keskittymällä Euroopan perustuslaillisia kysymyksiä käsittelevään Jean Monnet -toimintaohjelmaan, järjestämällä perustuslakisopimusta käsitteleviä akateemisia seminaareja, auttamalla muotoilemaan akateemisten ohjelmien sisältöä ja tukemalla tutkimuksia tai julkaisuja Euroopan perustuslaillisista kysymyksistä, - uuden teknologian käytön edistäminen paremmin, erityisesti mahdollisuus lukea perustuslakisopimuksen teksti ja sen sisältöä koskevia selityksiä Internetissä sekä Internet- ja puhelinpalvelut, joissa annetaan vastauksia kysymyksiin perustuslakisopimuksen sisällöstä; 42. korostaa, että Prince-toimintaohjelmassa käytettävissä olevat varat olisi keskitettävä perustuslaista tehtyä sopimusta koskevan julkisen keskustelun tukemiseen kaikissa jäsenvaltioissa käynnissä olevien ratifiointi-kampanjoiden vuoksi, erityisesti niissä jäsenvaltioissa, joissa järjestetään kansanäänestys; 43. pitää näin ollen toivottavana, että parlamentti ja komissio toimivat mahdollisimman tiiviisti yhdessä ja allekirjoittavat yhteisymmärryspöytäkirjat kaikkien halukkaiden jäsenvaltioiden kanssa; uskoo, että parlamentin olisi osallistuttava kaikkiin komission toteuttamiin aloitteisiin kansallisella tasolla yhteistyössä kunkin jäsenvaltion hallituksen kanssa; 44. korostaa, että on tarpeen ottaa aina mahdollisuuksien mukaan myös kansalliset parlamentit mukaan näihin aloitteisiin; 45. palauttaa mieliin, että alueellisilla ja paikallisilla yhteisöillä sekä niiden kumppaneilla on merkittävä rooli perustuslain ratifiointiprosessissa, jotta voidaan jakaa henkilökohtaisempaa ja tätä kautta tehokkaampaa tietoa; 46. muistuttaa kansalaisyhteiskunnan järjestöjen tärkeästä roolista ratifiointia koskevissa keskusteluissa ja tarpeesta antaa käyttöön riittävästi tukea, jotta tällaisilla järjestöillä on mahdollisuus tuoda jäsenensä mukaan näihin keskusteluihin koko EU:ssa ja jotta siten voidaan tukea kansalaisten aktiivista osallistumista ratifiointia koskevaan keskusteluun. Euroopan parlamentin tiedotuspolitiikka 47. ehdottaa puolueettoman tutkimuksen laatimista tiedotuspolitiikkansa tehokkuudesta ja on tässä yhteydessä ilahtunut puhemiehistön 10. tammikuuta 2005 esittämästä pyynnöstä tarkastella tiedotustoimistojen roolia jäsenvaltioissa; 48. ottaa huomioon parlamentin puhemiehistössä parhaillaan käynnissä olevat keskustelut mahdollisuudesta perustaa julkisessa omistuksessa oleva parlamentaarinen kanava; pitää tervetulleena parlamentin puhemiehistön päätöstä tilata toteutettavuustutkimus, jossa tarkastellaan mahdollisuutta perustaa parlamentaarinen tiedotuskanava tai todellinen Euroopan parlamentin televisiokanava; myöntää, että tällaista hanketta varten on olemassa runsaasti eri vaihtoehtoja, ja uskoo, että mahdollisen kanavan olisi oltava riippumaton; uskoo, että tällainen kanava voisi merkittävästi vaikuttaa Euroopan "julkisen tilan" kehittämiseen; panee merkille, että se on aiemmin pyytänyt komissiota käynnistämään sisäisen tutkimuksen tällaisen eurooppalaisen kanavan vaikutuksista; painottaa, että on tärkeää parantaa parlamentin tiedotustoimistojen ja komission edustustojen toimintojen välistä synergiaa; * * * 49. kehottaa puhemiestä välittämään tämän päätöslauselman neuvostolle, komissiolle, Euroopan yhteisöjen tuomioistuimelle, tilintarkastustuomioistuimelle, alueiden komitealle, Euroopan talous- ja sosiaalikomitealle, jäsenvaltioiden hallituksille ja kansainväliselle journalistiliitolle. [1] EUVL C 47 E, 27.2.2003, s. 400. [2] EUVL C 64 E, 12.3.2004, s. 591. [3] Hyväksytyt tekstit, P6_TA(2005)0073. --------------------------------------------------